Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 50/15/8803	Košice II, 10.3.2015
EEČ : 2-64-104-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obvinenému XXXXX za prečin nebezpečného vyhrážania podľa § 360 ods. 1, ods. 2 písm. b) Trestného zákona, ktorého sa dopustil na tom skutkovom základe, že dňa 15.1.2015 asi o 17.50 hod. po predchádzajúcom požití alkoholu v byte na ul. Trieda SNP č. 8 v Košiciach sa vyhrážal zabitím svojej matke XXXXX pričom ju fyzicky napadol tým spôsobom, že ju pučidlom na zemiaky udrel do pravej nohy, čím u menovanej vzbudil dôvodnú obavu, že svoje vyhrážky uskutoční

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka OR PZ Obvodného oddelenia XXXXX - Západ, sp. zn. ORP-178/ZA-KE-2015 zo dňa 16.1.2015 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. b) Trestného zákona na tom skutkovom základe ako je to uvedené vo výrokovej časti tohto uznesenia. 

Obvinený XXXXX sa k spáchaniu skutku v celom rozsahu priznal. Uviedol, že dňa 15.1.2015 od rána požíval alkohol a keď prišla jeho matka v popoludňajších hodinách z práce domov, začali sa hádať z dôvodu, že matka požadovala vrátenie rodinného skla od družky obvineného. Z uvedeného dôvodu sa rozčúlil a začal matku urážať rôznymi nadávkami, pričom pripúšťa, že sa jej aj vyhrážal, avšak je si istý, že by svoje vyhrážky nenaplnil. Taktiež pripustil, že matku udrel pučidlom na zemiaky, avšak si to nepamätá. Potom si už len pamätá ako ho plicajti zobrali na policajnú stanicu. 

Zo spáchania skutku je obvinený usvedčovaný aj výpoveďou svojej matky pošk. XXXXX, ktorá popísala priebeh incidentu zhodne ako obv. XXXXX, pričom uviedla, že sa zľakla a z bytu odišla na chodbu pred dvere bytu. Zároveň uviedla, že keď je jej syn pod vplyvom alkoholu, nevie čo môže od neho čakať. Jej syn je alkoholik a bola by rada, keby bol umiestnený v liečebni.

Vzhľadom na skutočnosť, že obvinený XXXXX sa lieči na psychiatrii z dôvodu nadmerného užívania alkoholu a trpí aj schizofréniou bol na základe návrhu povereného príslušníka Okresným súdom XXXXX II sp. zn. 0Tp 1009/15 zo dňa 28.1.2015 vydaný príkaz na vyšetrenie duševného stavu obvineného, na základe ktorého boli do konania pribratí dvaja znalci z odboru psychiatrie za účelom vyšetrenia duševného stavu obvineného. Zo záverov znaleckého posudku z odboru psychiatrie je zrejmé, že obv. XXXXX je psychiatricky vedený a liečený pre závažné psychotické ochorenie - Schizofrénia paranoides, pričom v čase spáchania skutku bol motivovaný jednak touto duševnou chorobou a tiež potencovaný jednoduchou opitosťou ťažkého stupňa. V dôsledku toho obvinený nebol schopný rozpoznať protiprávnosť svojho konania a nebol schopný svoje konanie ovládať. Vzhľadom na uvedené skutočnosti znalci doporučili uložiť obvinenému XXXXX ochranné psychiatrické aj protialkoholické liečenie obe ústavnou formou, nakoľko jeho pobyt na slobode bez adekvátnej psychiatrickej liečby by mohol byť pre spoločnosť nebezpečný. 

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

S poukazom na všetky uvedené skutočnosti, keďže obvinený XXXXX nebol v čase činu pre nepríčetnosť trestne zodpovedný, bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. e) Trestného poriadku zastaviť. 

Obvinený XXXXX je v súčasnosti hospitalizovaný na Psychiatrickej klinike UNLP, ul. Trieda SNP č. 1 v Košiciach, pričom po právoplatnosti tohoto uznesenia bude spracovaný návrh súdu na uloženie ochranného psychiatrického a protialkoholického liečenia ústavnou formou.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Miloš Svat
prokurátor